
REFERAT
privind aprobarea proiectului “Reabilitarea, modernizarea, dezvoltarea şi echiparea ambulatoriului Clinicii de Chirurgie Cranio - Maxilo – Facială din cadrul Spitalului Clinic Municipal de Urgenţă Timişoara” şi a cheltuielilor aferente acestuia, a Documentaţiei de avizare a lucrărilor de intervenţii şi Analizei cost-beneficiu în vederea realizării acestui obiectiv de investiţii

         Sistemul de asistenţă medicală din România şi, implicit din Timişoara, trece printr-o perioadă de reformă prelungită şi istovitoare accentuată de lipsa fondurilor şi a existenţei echipamentelor uzate moral. Cadrele medicale resimt lipsa medicamentelor şi echipamentelor necesare unui serviciu medical de calitate. 

         În acest context, Strategia Naţională de Sănătate Publică îşi propune să stabilească şi să contureze mecanisme şi linii directoare ce au ca scop îmbunătăţirea stării de sănătate a populaţiei României şi asigurarea unui înalt nivel de protecţie a sănătăţii umane prin implementarea unor măsuri care vizează transformarea structurilor actuale din domeniul sănătăţii publice în cele adecvate noilor concepţii şi abordări de la nivel internaţional.

         Clinica de Chirurgie Orală şi Maxilo-Facială este Secţie a Spitalului Clinic Municipal Timişoara şi funcţionează pe strada Tache Ionescu nr.5, într-un imobil cuprinzând 2 corpuri de clădiri construite în etape diferite. 
         Intervenţia propusă vizează o modernizare a Ambulatoriului Clinicii de Cranio-Maxilo-Faciale atât la nivelul finisajelor adaptate la reglementările în vigoare cât şi la nivelul echipamentelor tehnologice.
         Obiectivul general al proiectului îl constituie modernizarea infrastructurii şi dotarea cu echipamente medicale performante a ambulatorului Clinicii de Chirurgie Orală şi Maxilo – Facială din cadrul Spitalului Municipal de Urgenţă Timişoara în vederea creşterii calităţii serviciilor medicale şi a gradului de accesibilitate a populaţiei deservite la standardele impuse de normele europene.

         Obiectivele specifice ale proiectului se constituie în:

 - Reabilitarea infrastructurii ambulatorului;

 - Dotarea cu aparatură medicală de specialitate superior calitativă;

 - Reorganizarea ambulatorului spitalului conform Ord. 39/2008;

 - Ameliorarea siguranţei mediului în ambulator prin realizarea circuitelor funcţionale conform   

           normelor MS (Ord. 914/2006);

 - Creşterea accesibilităţii pacienţilor la serviciile medicale oferite;

 - Intensificarea adresabilităţii pacienţilor faţă de serviciile oferite;

 - Creşterea calităţii serviciilor medicale oferite.

         În baza HG nr.866/16.08.2002, începând cu 01.01.2003 Spitalul Clinic Municipal de Urgenţă Timişoara trece din domeniul privat al statului şi din administrarea Ministerului Sănătăţii şi Familiei în domeniul public al Municipiului Timişoara şi în administrarea Consiliului Local al Municipiului Timişoara.

         Ambulatoriul actual al clinicii este dotat nesatisfăcător, iar fondurile alocate de Ministerul Sănătăţii Publice sunt insuficiente pentru amenajarea unor spaţii corespunzătoare în care actul medical să se desfăşoare în condiţii de calitate. 
         Infrastructura ambulatoriului este veche, cabinetele medicale de specialitate sunt inadecvate şi fără dotări minime, circuitele funcţionale sunt necorespunzătoare, iar serviciile medicale paraclinice şi de laborator sunt insuficiente şi slabe calitativ prin lipsa echipamentelor medicale adecvate.

         În contextul actual, în care fondurile publice sunt insuficiente pentru acoperirea tuturor problemelor stringente vizând asigurarea unui nivel decent de confort al populaţiei urbane, proiectul propune amenajarea unui ambulator pentru spital complet funcţional, cu o suprafaţă totală de 375 mp, aflat la parterul Clinicii de Chirurgie Cranio-Maxilo-Facială, cu un număr de 8 cabinete, respectiv 1 cabinet de consultaţii, 3 cabinete de intervenţii chirurgicale, 1 cabinet de psihologopedie, 1 cabinet de radiologie şi anexe.
         Din cauza spaţiilor neadecvate şi lipsei echipamentelor medicale performante, există dificultăţi  în stabilirea unui diagnostic rapid şi corect. Având în vedere prevederile Ordinului nr. 39/2008 al Ministerului Sănătăţii Publice referitoare la reorganizarea ambulatoriului spitalului, precum şi necesitatea alinierii rapide la standardele de acreditare europeană, considerăm necesare şi oportune lucrări vizând reabilitarea, modernizarea, dezvoltarea şi echiparea ambulatoriului Clinicii de Chirurgie Cranio - Maxilo – Facială din cadrul Spitalului Clinic Municipal de Urgenţă Timişoara.
Reorganizarea ambulatoriului spitalului şi alinierea acestuia rapidă la standardele de acreditare europene presupune o alocare masivă de fonduri. 

Timişoara se confruntă cu multe probleme şi trebuie să-şi echilibreze capacitatea de a răspunde la acestea, păstrând însă, în acelaşi timp, actualul nivel al serviciilor si infrastructurii în condiţiile unor resurse financiare limitate. 

         Programul Operaţional Regional 2007-2013, prin Axa prioritară 3, Domeniul major de intervenţie 3.1, sprijină implementarea strategiei naţionale în domeniul sănătăţii, pentru eficientizarea serviciilor de sănătate, prin reabilitarea şi dotarea infrastructurii spitaliceşti, precum şi prin reabilitarea şi echiparea ambulatoriilor.

În acest context a devenit oportună accesarea de fonduri structurale nerambursabile şi participarea  în cadrul Programului Operaţional Regional (POR) 2007-2013, Axa prioritară 3-„Îmbunătăţirea infrastructurii sociale”, Domeniul major de intervenţie 3.1. – „Reabilitarea/modernizarea/echiparea infrastructurii serviciilor de sănătate” cu proiectul “Reabilitarea, modernizarea, dezvoltarea şi echiparea ambulatoriului Clinicii de Chirurgie Cranio - Maxilo – Facială din cadrul Spitalului Clinic Municipal de Urgenţă Timişoara”. Conform Ghidului Solicitantului, este eligibil ca şi solicitant numai autoritatea publică locală, respectiv Municipiul Timişoara.

         Din valoarea cheltuielilor eligibile ale proiectului, 98% reprezintă asistenţă financiară nerambursabilă, iar Municipiul Timişoara va cofinanţa proiectul cu o cotă de minim 2%. TVA-ul aferent cheltuielilor eligibile se va recupera de la bugetul de stat, conform Ordinului Ministerului Economiei şi Finanţelor nr. 911 din 10 august 2007 pentru aprobarea Normelor metodologice de aplicare a prevederilor <LLNK 12007    29130 301   0 33>Ordonanţei Guvernului nr. 29/2007 privind modul de alocare a instrumentelor structurale, a prefinanţării şi a cofinanţării alocate de la bugetul de stat, inclusiv din Fondul naţional de dezvoltare, în bugetul instituţiilor implicate în gestionarea instrumentelor structurale şi utilizarea acestora pentru obiectivul convergenţă, aprobată cu modificări şi completări prin <LLNK 12007   249 10 201   0 18>Legea nr. 249/2007.
         Având în vedere documentaţia de avizare a lucrărilor de intervenţii şi analiza cost-beneficiu elaborate de către S.C. I.S.E. Performer Consult S.R.L.  în baza contractului de prestare de servicii nr.145/13.10.2008
Propunem 

comisiilor din cadrul Consiliului Local al Municipiului Timişoara

- aprobarea proiectului  “Reabilitarea, modernizarea, dezvoltarea şi echiparea Ambulatoriului Clinicii de Chirurgie Cranio - Maxilo – Facială din cadrul Spitalului Clinic Municipal de Urgenţă Timişoara”şi a cheltuielilor aferente acestuia, în vederea accesării de fonduri nerambursabile prin Programul Operaţional Regional (POR) 2007-2013, Axa prioritară 3 - „Îmbunătăţirea infrastructurii sociale”, Domeniul major de intervenţie 3.1. – „Reabilitarea/modernizarea/echiparea infrastructurii serviciilor de sănătate”.

- aprobarea Documentaţiei de avizare a lucrărilor de intervenţii şi Analizei cost-beneficiu în vederea realizării obiectivului de investiţii “Reabilitarea, modernizarea, dezvoltarea şi echiparea ambulatoriului Clinicii de Chirurgie Cranio - Maxilo – Facială din cadrul Spitalului Clinic Municipal de Urgenţă Timişoara”  elaborată de către S.C. I.S.E. PERFORMER CONSULT S.R.L., cu principalii indicatori tehnico-economici prevăzuţi în Anexa 1  la prezentul referat.

- aprobarea alocării în bugetul local a sumei de 3.145.852 Lei,  reprezentând valoarea totală a proiectului. Valoarea totală a proiectului se avansează integral, urmând ca pe parcursul implementării proiectului, maxim 98% din valoarea totală a cheltuielilor eligibile ale proiectului să se recupereze din asistenţa financiară nerambursabilă. Valoarea TVA-lui aferent cheltuielilor eligibile ale proiectului se va recupera de la bugetul de stat, prin cereri de rambursare.

- aprobarea cofinanţării proiectului de către Municipiul Timişoara cu o cotă de 2% din valoarea cheltuielilor eligibile aferente acestuia, la care se adaugă valoarea cheltuielilor neeligibile conform bugetului proiectului cuprins în Anexa 2 la prezentul referat, cât şi a celor conexe proiectului.

